ວ.ກ.ອອນໄລ - ຕອນເຊົ້າວັນທີ 29 ຕຸລາ 2014 (ຕາມເວລາຫວຽດນາມ), ທ່ານນາຍົກລັດຖະມົນຕີ ຫງວຽນເຕິນຢຸງ ແລະພັນລະຍາ ພ້ອມດ້ວຍຄະນະຜູ້ແທນຂັ້ນສູງຫວຽດນາມ ໄດ້ກັບມາເຖິງນະຄອນຫຼວງຮ່າໂນ້ຍ, ສຳເລັດສິ້ນສຸດເປັນຢ່າງດີ ການໄປຢ້ຽມຢາມອິນເດຍຢ່າງເປັນທາງການ ຕາມຄຳເຊີນຂອງທ່ານ ນາແຣນດຣາ ໂມດີ ນາຍົກລັດຖະມົນຕີແຫ່ງສາທາລະນະລັດອິນເດຍ ແຕ່ວັນທີ 27 ຫາ 28 ຕຸລາ 2014.
ໃນເວລາສອງວັນ, ທ່ານນາຍົກລັດຖະມົນຕີ ຫງວຽນເຕິນຢຸງ ໄດ້ມີການເຄື່ອນໄຫວຕ່າງໆທີ່ສຳຄັນເຊັ່ນ: ພິທີຕ້ອນຮັບ, ພົບປະປຶກສາຫາລືວົງແຄບ ແລະ ພົບປະປຶກສາຫາລືເປັນທາງການ, ຮ່ວມງານລ້ຽງຂອງທ່ານນາຍົກລັດຖະມົນຕີອິນເດຍ; ພົບປະກັບທ່ານປະທານາທິບໍດີ, ທ່ານຮອງປະທານາທິບໍດີຄວບຕຳແໜ່ງປະທານສະພາສູງ; ພົບປະກັບການນຳບັນດາພັກການເມືອງ, ໃຫ້ການຕ້ອນຮັບບາງຄະນະຜູ້ແທນວິສາຫະກິດອິນເດຍ, ເຂົ້າຮ່ວມເວທີປາໄສວິສາຫະກິດຫວຽດນາມ - ອິນເດຍ, ໄປຢາມນະຄອນກາຢາ ແລະຕ້ອນຮັບທ່ານຜູ້ວ່າລັດຖະການລັດບີຮາ.
ການຢ້ຽມຢາມຂອງທ່ານນາຍົກລັດຖະມົນຕີໄດ້ສຳເລັດຜົນຢ່າງດີງາມທີ່ສຸດ ເຊິ່ງສະແດງອອກໃນບັນດາຜົນງານຕົ້ນຕໍ່ ແລະສຳຄັນດັ່ງລຸ່ມນີ້:
1. ສອງຝ່າຍຢືນຢັນຄວາມສຳຄັນຂອງການພົວພັນ ແລະເປັນເອກະພາບກັນຢ່າງສູງ ໃນການສືບຕໍ່ເຮັດໃຫ້ການພົວພັນຄູ່ຮ່ວມຍຸດທະສາດເລິກເຊິ່ງກວ່າອີກ ແລະພັດທະນາການພົວພັນຮ່ວມມືຮອບດ້ານລະຫວ່າງສອງປະເທດ ໃນຂົງເຂດຕ່າງໆຄືການເມືອງ ເສດຖະກິດ ການປ້ອງກັນປະເທດປ້ອງກັນຄວາມສະຫງົບ ວິທະຍາສາດ-ເຕັກໂນໂລຊີ ແລະ ວັດທະນະທຳ-ການສຶກສາ.
ທ່ານນາຍົກລັດຖະມົນຕີ ນ.ໂມດີ ແລະບັນດາການນຳອິນເດຍຢືນຢັນຄວາມສະໜັບສະໜູນ ແລະ ຈະເຮັດໃຫ້ການພົວພັນມິດຕະພາບອັນເປັນມູນເຊື້ອ ແລະຄູ່ຮ່ວມຍຸດທະສາດຫວຽດນາມ - ອິນເດຍເລິກເຊິ່ງຕື່ມອີກ ແລະຖືວ່າຫວຽດນາມແມ່ນເສົາຄ້ຳໜຶ່ງທີ່ສຳຄັນທີ່ສຸດ ໃນນະໂຍບາຍຫັນສູ່ທິດຕະເວັນອອກ ແລະການກະທຳຫັນສູ່ທິດຕາເວັນອອກຂອງອິນເດຍ.
ຕາມນັ້ນ, ສອງຝ່າຍເປັນເອກະພາບເພີ່ມທະວີບັນດາການເຄື່ອນໄຫວແລກປ່ຽນຄະນະຜູ້ແທນຂັ້ນສູງແລະຂັ້ນຕ່າງໆ, ຕາມຊ່ອງສາຍຕ່າງໆເຊັ່ນ ພັກ ລັດຖະບານ ສະພາແຫ່ງຊາດ; ການຮ່ວມມືລະຫວ່າງກະຊວງ ຂະແໜງການ ທ້ອງຖິ່ນ ແລະ ການສັງສັນປະຊາຊົນ; ຢືນຢັນສືບຕໍ່ເສີມຂະຫຍາຍປະສິດທິຜົນຂອງບັນດາກົນໄກຮ່ວມມືທີ່ມີຢູ່; ປະຕິບັດເປັນຢ່າງດີບັນດາສັນຍາຂໍ້ຕົກລົງທີ່ໄດ້ເຊັນກັນລະຫວ່າງສອງປະເທດ; ຊຸກຍູ້ການສ້າງຕັ້ງບັນດາກົນໄກຮ່ວມມືໃໝ່ທີ່ສອດຄ່ອງກັບຄວາມຕ້ອງການພັດທະນາການພົວພັນລະຫວ່າງສອງປະເທດ.
2. ໃນການຂະຫຍາຍສາຍພົວພັນຄູ່ຮ່ວມຍຸດທະສາດ ແລະ ການຮ່ວມມືຮອບດ້ານ, ສອງຝ່າຍໄດ້ເນັ້ນເຖິງການເພີ່ມທະວີ ແລະ ເຮັດໃຫ້ເສົາຄ້ຳດ້ານເສດຖະກິດ ການຄ້າ ການລົງທຶນ ແລະການປ້ອງກັນປະເທດປ້ອງກັນຄວາງສະຫງົບ ເລິກເຊິ່ງກວ່າອີກ.
- ທາງດ້ານເສດຖະກິດ: ສອງຝ່າຍເປັນເອກະພາບໃຫ້ທັດສະນະວ່າ ການເພີ່ມທະວີການຮ່ວມມືດ້ານເສດຖະກິດ ແມ່ນຈຸດໝາຍຍຸດທະສາດໜຶ່ງ ຂອງການພົວພັນສອງຝ່າຍ; ສູ້ຊົນເພື່ອບັນລຸລວມຍອດມູນຄ່າການຄ້າລະຫວ່າງສອງປະເທດໄດ້ 15 ຕື້ໂດລາສະຫະລັດໃນປີ 2020.
- ທາງດ້ານການປ້ອງກັນປະເທດ - ປ້ອງກັນຄວາມສະຫງົບ: ສອງຝ່າຍເປັນເອກະພາບສືບຕໍ່ເພີ່ມທະວີການຮ່ວມມືທາງດ້ານປ້ອງກັນປະເທດ ແລະປ້ອງກັນຄວາມສະຫງົບ ບົນພື້ນຖານບັນດາກົນໄກ ແລະຂໍ້ຕົກລົງຮ່ວມມືທີ່ມີຢູ່ໃນປັດຈຸບັນ; ເພີ່ມທະວີການແລກປ່ຽນຄະນະຜູ້ແທນ, ສົນທະນານະໂຍບາຍປ້ອງກັນປະເທດ ປ້ອງກັນຄວາມສະຫງົບ. ເປັນເອກະພາບກັນເພີ່ມທະວີການຮ່ວມມື, ແບ່ງປັນຂໍ້ມູນຂ່າວສານ ບົດຮຽນກ່ຽວກັບການປ້ອງກັນປະເທດ ແລະປ້ອງກັນຄວາມສະຫງົບ, ປະສານສົມທົບກັນຢູ່ທີ່ເວທີປາໄສພະຫຸພາຄີຕ່າງໆທີ່ກ່ຽວຂ້ອງເຊັ່ນ ກອງປະຊຸມລັດຖະມົນຕີປ້ອງກັນປະເທດອາຊຽນເປີດກວ້າງ (ADMM+), ເວທີປາໄສພາກພື້ນອາຊຽນ (ARF),…
- ກ່ຽວກັບຂົງເຂດຮ່ວມມືອື່ນ: ສອງຝ່າຍເປັນເອກະພາບເພີ່ມທະວີການຮ່ວມມືເຊື່ອມຕໍ່ການເດີນອາກາດ ແລະການເດີນທະເລ; ເນັ້ນເຖິງຄວາມຈຳເປັນຕ້ອງສວຍໃຊ້ໂອກາດທີ່ບັນດາບໍລິສັດການບິນຂອງສອງປະເທດເປີດສາຍການບິນໂດຍກົງ ລະຫວ່າງຫວຽດນາມແລະອິນເດຍ ເພື່ອຍູ້ແຮງການຮ່ວມມືດ້ານການທ່ອງທ່ຽວ ການຄ້າ ແລະການລົງທຶນ.
3. ສອງຝ່າຍເປັນເອກະພາບສູງກ່ຽວກັບບັນດາບັນຫາສາກົນ ແລະພາກພື້ນທີ່ທັງສອງໄດ້ເອົາໃຈໃສ່, ໃນນັ້ນມີບັນຫາທະເລຕາເວັນອອກ.
ກ່ຽວກັບບັນຫາທະເລຕາເວັນອອກ, ສອງຝ່າຍເປັນເອກະພາບເນັ້ນໜັກຄວາມສຳຄັນຂອງການຮັບປະກັນສັນຕິພາບ ສະຖຽນລະພາບ ຄວາມສະຫງົບ ຄວາມປອດໄພ ແລະ ເສລີພາບ ໃນການເດີນທະເລແລະເດີນອາກາດ ຢູ່ທະເລຕາເວັນອອກ, ແກ້ໄຂການພິພາດຕ່າງໆດ້ວຍສັນຕິວິທີ, ບໍ່ນາບຂູ່ຫຼືໃຊ້ກຳລັງອາວຸດ, ປະຕິບັດຕາມກົດໝາຍສາກົນ, ອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982 ແລະ ຖະແຫຼງການກ່ຽວກັບວິທີການປະພຶດຂອງບັນດາຝ່າຍຢູ່ທະເລຕາເວັນອອກ (DOC) ແລະສະໜັບສະໜູນການບັນລຸໄດ້ປະມວນຫຼັກການປະພຶດ (COC) ໂດຍໄວ.
ອິນເດຍຢືນຢັນການສະໜັບສະໜູນຫຼັກໝັ້ນຂອງຫວຽດນາມ ແລະອາຊຽນ ໃນການແກ້ໄຂບັນຫາທະເລຕາເວັນອອກ, ຮຽກຮ້ອງໃຫ້ຕ້ອງຮັບປະກັນເສລີພາບໃນການເດີນທະເລ ເດີນອາກາດບໍ່ຖືກກີດຂວາງ, ເຄົາລົບນັບຖືສິດ ແລະຜົນປະໂຫຍດອັນຊອບທຳຂອງບັນດາປະຊາຊາດຢູ່ທະເລຕາເວັນອອກ… ອິນເດຍເຫັນດີເປັນເອກະພາບ ສືບຕໍ່ເພີ່ມທະວີການຮ່ວມມືກັບຫວຽດນາມ ໃນການສຳຫຼວດຢັ້ງເບິ່ງ ຂຸດຄົ້ນນ້ຳມັນອາຍແກ໊ດຢູ່ບັນດາເຂດທະເລຂອງຫວຽດນາມ ຢູ່ທະເລຕາເວັນອອກ; ພ້ອມກັນນັ້ນກໍ່ຢືນຢັນກຽມຄວາມພ້ອມຮ່ວມມືກັບຫວຽດນາມ ແລະອາຊຽນ ໃນການຜັນຂະຫຍາຍຄວາມຄິດລິເລີ່ມຕ່າງໆ ແນໃສ່ກໍ່ສ້າງບັນດາກົນໄກກ່ຽວກັບການຮັກສາ ແລະຮັບປະກັນສັນຕິພາບ ສະຖຽນລະພາບ ການຮ່ວມມື ແລະການພັດທະນາຢູ່ໃນພາກພື້ນນີ້.
4. ສິ້ນສຸດການຢ້ຽມຢາມ, ສອງຝ່າຍໄດ້ອອກຖະແຫຼງການຮ່ວມກ່ຽວກັບຜົນສຳເລັດຂອງການຢ້ຽມຢາມ ແລະລົງນາມໃນຂໍ້ຕົກລົງການຮ່ວມມືທີ່ສຳຄັນຫຼາຍສະບັບ.
ສອງຝ່າຍໄດ້ສະແດງໃຫ້ເຫັນເຖິງຄວາມໄວ້ເນື້ອເຊື່ອໃຈສູງທີ່ສຸດ ໃນການພົວພັນການເມືອງ ແລະບັນດາຂົງເຂດການຮ່ວມມືສອງຝ່າຍ; ພ້ອມກັນນັ້ນ ກໍ່ສະແດງໃຫ້ເຫັນເຖິງຄວາມເຫັນດີເຫັນພ້ອມລວມ ກ່ຽວກັບບັນດາບັນຫາສາກົນ ແລະພາກພື້ນທີ່ຕ່າງຝ່າຍຕ່າງສົນໃຈ, ໃນນັ້ນມີບັນຫາທະເລຕາເວັນອອກ. ນີ້ແມ່ນສິ່ງທີ່ມີຄວາມໝາຍສຳຄັນເປັນພິເສດ ຂອງສາຍພົວພັນມິດຕະພາບອັນເປັນມູນເຊື້ອ ແລະຄູ່ຮ່ວມຍຸດທະສາດຫວຽດນາມ - ອິນເດຍ.
ບັນດາຜົນສຳເລັດທີ່ສຳຄັນກ່າວມີເທິງນີ້ຂອງການຢ້ຽມຢາມໄດ້ເຮັດໃຫ້ການພົວພັນມິດຕະພາບອັນເປັນມູນເຊື້ອ, ຄູ່ຮ່ວມຍຸດທະສາດຫວຽດນາມ - ອິນເດຍເລິດເຊິ່ງກວ່າອີກ ແລະ ເຮັດໃຫ້ການພົວພັນຮ່ວມມືລະຫວ່າງສອງປະເທດໃນຂົງເຂດຕ່າງໆ ຄືການເມືອງ ເສດຖະກິດ ການຄ້າ ການລົງທຶນ ການປ້ອງກັນປະເທດປ້ອງກັນຄວາມສະຫງົບ, ການຮ່ວມມືດ້ານນ້ຳມັນອາຍແກ໊ດ ວິທະຍາສາດ-ເຕັກນິກ ວັດທະນະທຳ ການສຶກສາ ການທ່ອງທ່ຽວ ການສັງສັນປະຊາຊັນ,… ຂະຫຍາຍຕົວຢ່າງຮອບດ້ານ ມີປະສິດທິຜົນ ແລະມີຄຸນນະພາບ.
ການໄປຢ້ຽມຢາມກໍ່ໄດ້ສ້າງເງື່ອນໄຂໃຫ້ສອງປະເທດຂຸດຄົ້ນຄວາມສາມາດບົ່ມຊ້ອນ ແລະຂົງເຂດຮ່ວມມືໃໝ່ຕ່າງໆ, ສືດຕໍ່ຊ່ວຍໜູນ ເພີ່ມເຕີມໃຫ້ແກ່ກັນ ບົນພື້ນຖານຕ່າງຝ່າຍຕ່າງມີຜົນປະໂຫຍດ, ໃນນັ້ນມີການຍູ້ແຮງການຮ່ວມມືດ້ານກະສິກຳ ສິນໃນນ້ຳ ພື້ນຖານໂຄງລ່າງ ໄຟຟ້າ ນ້ຳມັນອາຍແກ໊ດ ການອາວະກາດ ເຕັກໂນໂລຊີ ສື່ຂ່າວ./.
ສັງລວມໂດຍ: ຮ່າບູ່ຍ